བོད་ཀྱི་མནའ་འདི་ཆབ་སྲིད་ཅན་དང་རྒྱལ་ཇུས་ཅན་ལ་གཉའ་ཁྲི་བཙན་པོའི་དུས་ནས་བཟུང་གྱུར་ཡོད་པར་ཁས་ལེན་བྱས་ནའང་ལུང་རིགས་ཀྱི་གནོད་བྱེད་གང་ཡང་ཡོང་མི་ཐུབ་བོ།།བོད་རྒྱལ་སྲོང་བཙན་སྒམ་པོའི་དུས་སུ་བཟུང་ནང་ཚགས་ཙམ་མ་ཡིན་པར་མཐའ་བཞིའི་རྒྱལ་ཕྲན་ཁག་གི་བར་དུའང་མནའ་གན་འཇོག་པའི་སྲོལ་དར་བཞིན་ཡོད་ལ།རིམ་བཞིན་མནའ་བསྐྱལ་ནས་མནའ་རྟེན་ལ་རྡོ་རིང་འཛུགས་བཞིན་ཡོད་ཅིང་ལ་དེ་ལ་བོད་ཀྱི་ཡིག་ཚང་རྙིང་བ་ཁག་ནས་མནའ་རྡོ་རུ་འབོད་པ་ཡིན།དཔེར་ན་ལྷ་ལྡན་གཙུག་ལག་ཁང་གི་མདུན་ངོས་སུ་ཀྲོང་ངེར་འགྱིང་བའི་རྡོ་རིང་དེ་ཡང་མནའ་རྡོ་ཞིག་ཡིན་ཏེ།དེའི་ངོས་སུ་རྒྱ་བོད་གཉིས་ཀྱི་མནའ་ཆེན་པོ་བསྐྱལ་ཡོད།ཉེ་སྔོན་པ་ཀི་སི་ཐན་ནས་རྙེད་པའི་རྡོ་རིང་དེ་ཡང་བོད་ཀྱི་མཐའ་སྲུང་དམག་མི་རྣམས་ཀྱི་མནའ་རྡོ་ཞིག་ཡིན།མནའ་རྡོ་བཙུགས་རྗེས་སུ་རྒྱལ་བློན་དམག་དཔོན་དང་བཅས་པས་རྡོ་རིང་སྟེང་ལ་ལག་པ་རེ་རེག་ནས་མནའ་བསྐྱལ་སྲོལ་ཡོད་པ་གུས་པས་གུད་དུ་བྲིས་ཡོད་པས་ནམ་ཞིག་གཟིགས་མོར་འབུལ་ཐུབ་པར་བྱའོ།།